**Notă explicativă**

**la proiectul de Lege privind Serviciul Fiscal de Stat**

Obiectivul principal al prezentului proiect de lege este majorarea nivelului de conformare fiscală prin eficientizarea administrării fiscale. În linii mari proiectul prevede asigurarea obiectivului menţionat prin (i) revizuirea statutului juridic al Serviciului Fiscal de Stat şi (ii) prin abilitarea acestui organ cu atribuţii de urmărire penală a evaziunilor fiscale.

Astfel, prin proiectul de lege organică și cu norme speciale în primul rînd s-a propus de revizuit statutul juridic al IFPS şi inspectoratelor fiscale teritoriale şi crearea unui organ unitar de administrare fiscală – Serviciul Fiscal de Stat cu statut de persoană juridică.

Atribuirea SFS a statutului de persoană juridică (inexistent la moment), în locul la cele 36 de persoane juridice existente, şi crearea în aşa mod a unui sistem unitar de administrare fiscală este necesar pentru a:

- eficientiza activitatea;

- asigura tratarea univocă a contribuabililor şi a legislaţiei fiscale;

- majora flexibilitatea în procesul de management al resurselor umane;

- aplicarea unui management operaţional şi strategic pe verticală, concentrînd eforturile asupra domeniilor şi regiunilor cu risc sporit de conformare fiscală.

În condiţiile funcţionării unui serviciu unitar:

- resursele nu sunt legate de regiuni;

- este posibil de stabilit sarcini acolo unde este nevoie dirijând cu resursele în dependenţă de sarcini;

- este posibilă planificarea şi supravegherea că administrarea fiscală se efectuează uniform pe întreaga ţară;

-în urma utilizării mai eficiente a resurselor se vor majora încasările le buget.

 În această ordine de idei proiectul de Lege a actualizat sarcinile, funcțiile, atribuţiile, responsabilităţile şi drepturile Serviciului Fiscal de Stat şi a angajaților Serviciului. La moment acestea sunt prevăzute de Titlul V al Codului fiscal, care ulterior vor fi abrogate. Astfel, Titlul V Administrarea fiscală a Codului fiscal va reglementa doar procedura de administrare fiscală , iar statutul Serviciului fiscal de Stat și a angajaților acestuia vor fi reglementate de prezenta lege specială.

 Întru asigurarea unei independenţe politice, organizatorice şi funcţionale a Serviciului Fiscal de Stat, proiectul prevede numirea în funcţie, modificarea, suspendarea şi încetarea raporturilor de serviciu a directorului SFS, care se va efectua pe criterii profesionale şi pe o perioadă de timp prestabilită.

Totodată, proiectul stabileşte modul de elaborare şi aprobare a structurii şi a limitei de personal. Dat fiind faptul că SFS, conform proiectului, trebuie să devină o instituţie unitară, fără structuri subordonate cu statut de persoane juridice, şi în scopul asigurării unei flexibilităţi operaţionale se consideră că guvernul trebui să-i rămînă dreptul de a aproba doar efectivul limită, iar alte atribuţii legate de structură să le revină directorului al SFS.

Concomitent, au fost revizuite atribuţiile şi modul de activitate a subdiviziunilor teritoriale care nu vor avea statut de persoană juridică.

Începînd cu anul 2011, Serviciul Fiscal de Stat a iniţiat acţiuni de promovare şi sporire a gradului de conformare fiscală în rîndul contribuabililor, conform priorităţilor de dezvoltare din Planul de Dezvoltare a Serviciului Fiscal de Stat pentru anii 2011-2015, aprobat prin Hotărîrea Guvernului nr.1141 din 16.12.2010.

Astfel, pentru a oferi contribuabilului o imagine clară și completă despre atribuţiile, obligaţiile organului fiscal şi a funcţionarului fiscal este necesar de a include şi atribuţiile, obligaţiile ce ţin de promovarea conformării fiscale a gestionării riscurilor de conformare fiscală și diminuării decalajului fiscal în articolele respective.

Eficienţa activităţii Serviciului Fiscal de Stat este influenţată în mod direct de instrumentele şi pârghiile disponibile în vederea identificării şi sancţionării persoanelor culpabile (atât persoanelor juridice, dar în special al persoanelor fizice). Este evident că în majoritate, schemele de evaziune fiscală de amploare în fapt sunt gestionate de către un grup restrâns de persoane, care rămânând neidentificate, creează noi întreprinderi şi generează noi scheme, menite de a contribui la diminuarea obligaţiunilor faţă de buget. Până în prezent nu sunt cunoscute cazuri de identificare şi condamnare a persoanelor care în fapt au condus şi respectiv au beneficiat din aplicarea schemelor de fraudă fiscală. Una din cauzele situaţiei respective considerăm a fi şi procedura actuală de constatare şi examinare a cazurilor cu indici de infracțiune, care în fapt presupune iniţierea acţiunilor de către un organ (Serviciul Fiscal de Stat) şi definitivarea acestora de către organele de urmărire penală.

 Considerăm că conexiunea în cadrul unei singure instituţii atât a atribuţiilor fiscale cât şi a atribuţiilor de urmărire penală a infracţiunilor din domeniul fiscal și conex acestuia, asigură în primul rând continuitatea şi eficienţa sporită a acţiunilor întreprinse în vederea contracarării cazurilor de evaziune fiscală.

 De asemenea şi conform opiniei experţilor internaţionali, anume din cauza întreruperii consecutivităţii acţiunilor începute de către organele fiscale, care ulterior sunt preluate de organele de urmărire penală, se tergiversează urmărirea penală a infracțiunilor economico - financiare, se favorizează survenirea cazurilor de modificare a probelor obţinute, recalificarea acţiunilor infractorilor şi, ulterior, încetarea urmăririi penale sau clasarea cauzelor pornite. Sistemul actual de selectare, transmitere şi investigare a posibilelor fraude fiscale nu se soldează cu condamnări în justiţie.

Concomitent şi practica internaţională demonstrează eficienţa delegării organelor fiscale cu împuterniciri de urmărire penală. Spre exemplu în Estonia, Irlanda, Olanda, în cadrul administrației fiscale, au fost create departamente şi secții de investigare şi urmărire penală a fraudelor fiscale. De asemenea, şi în activitatea Serviciului Vamal al Republicii Moldova sunt atribuite inclusiv competențe penale de investigare a cazurilor ce vizează infracțiuni vamale.

Având în vedere cele menționate, considerăm absolut necesară şi argumentată investirea Serviciului Fiscal de Stat cu drepturi şi atribuții de urmărire penală a infracțiunilor economico financiare, infracțiunilor care implică nemijlocit executarea obligațiunilor fiscale față de buget.

 Atribuirea Serviciului Fiscal de Stat a competenţelor de urmărire penală a infracţiunilor economico- financiare va asigura:

- continuitatea în acţiunile de examinare, investigare a cazurilor de evaziune fiscală;

- definitivarea acţiunilor iniţiate – de la un control fiscal până la procedura de urmărire şi sancţionare penală, prin examinarea în ansamblu a schemei de evaziune, de către acelaşi organ;

- eficientizarea acţiunilor întreprinse în vederea contracarării fenomenului de evaziune fiscală, neadmiterea cazurilor de prejudiciere a bugetului de stat, identificarea surselor de venit.

În partea ce ţine de atribuţiile de urmărire penală considerăm că SFS are destule capacităţi şi cunoştinţe specifice necesare urmăririi penele în domeniul fiscal, fapt care va conduce la aplicarea în practică a principiului inevitabilităţii aplicării pedepsei.

În scopul realizării noii atribuţii de urmărire penală, se consideră oportun de reglementa modul de activitate a unei structuri antifraudă. În această structură vor activa ofiţeri de urmărire penală și ofițeri de investigaţii cu dreptul de a purta uniformă.

În scopul reglementării mai clare a modului de prezentare a informaţiilor solicitate de la Serviciul Fiscal de Stat de către diferite entităţi publice şi private, precum şi exonerarea Serviciului Fiscal de Stat de obligaţiunea de a prezenta informaţiile obţinute în scopuri fiscale de la alte organe. Proiectul conține un articol special ,,Transparența,,. Dat fiind că numărul de solicitanţi privaţi este destul de mare, Serviciul Fiscal de Stat este sustras de la exercitarea atribuţiilor de bază. Mai mult, Serviciul suportă cheltuieli pentru că administrarea sistemului informaţional este pusă în sarcina întreprinderii de stat care activează în bază de autogestiune. Din aceste considerente se propune ca livrarea de date către solicitanţi să se efectueze contra plată, conform metodologiei de elaborare a tarifelor aprobate de Guvern.

 Întru eficientizarea efectuării controlului fiscal la agentul economic proiectul prevede dreptul Serviciului Fiscal de Stat de a implica specialişti calificați, experţi, interpreţi, cum ar fi de exemplu în domeniul construcţiilor, bancar, transportului, petrolier, panificaţiei, preparării produselor din carne etc. În același context, ținînd cont de procesul de globalizare a economiei și de tendințele de conjugare a eforturilor de combatere a evaziunii fiscale proiectul prevede dreptul SFS de a antrena specialiști fiscali din străinătate.

 Proiectul cuprinde 8 secțiuni și 53 de articole. Acestea se referă la dispoziții generale, organizarea și funcționarea SFS, angajații SFS, particularități pentru angajații cu atribuții de urmărire penală, condiții de activitate în SFS, restabilirea în serviciu, finanțare și asigurarea tehnico-materială și dispoziții finale și tranzitorii.

Prezentul proiect de lege presupune următoarele costuri:

Cheltuieli legate de schimbarea denumirii – 500 mii lei

Cheltuieli pentru uniformă - 400 mii lei (40 complete \* 10 000 lei)

Beneficiile estimate/prognozate – sporirea încasărilor la Bugetul Public Național în anul 2016 cu 500 milioane lei față de încasările asigurate de Serviciul Fiscal de Stat la Bugetul Public Național în anul 2015.

**Ministrul finanțelor**

**Anatol Arapu**